Manna Articles (Afrikaans) | Eirene Health Shop
Espresso… STERK & BITTER maar propvol geur en smaak
Hierdie is 'n reeks artikels wat in die Manna tydskrif verkyn het. Christo het besluit om nie meer in id etydkrif te skryf nie.
Uit Manna Jan/Feb 2008
Kyk jy ook dikwels na die afkondigingsblaadjie in die kerk en sien die name van tientalle siek mense waarvoor weekliks gebid moet word? Te gereeld is daar nie die herstel waarvoor gehoop of gebid is nie.
Of het jy al self vorentoe gegaan vir gebed, vertrou dat jy genees is, net om later uit te vind dat die siekte of probleem steeds teenwoordig is?
Wat nou gemaak? Wil God my dan nie gesond maak nie, glo ek nie genoeg nie, of is daar 'n stukkie van die legkaart waarvan ek nie weet nie? Ons weet immers nie alles nie...
God is groot, God is soewerein, soms gee God genesing, soms nie. God is nie aan ons 'n antwoord verskuldig oor Sy aksies nie. Hy het egter sekere reëls ingestel op aarde. Daar is sekere natuurwette bv. seisoene, die wet van gravitasie, ens. As ons hierdie wette minag of ignoreer, is daar sekere gevolge. As ek byvoorbeeld van 'n vierverdieping gebou se dak afspring in die hoop dat God my lewe gaan red, is daar sekere gevolge. Dan kan my reaksie wees; "maar ek glo dan nie in die wet van gravitasie nie" of "ek het dan gebid dat die engele my sou vang"
Jy mag vra, maar wat het God, natuurwette en gesondheid in gemeen? Alles! Net soos sekere reëls en beginsels in die natuur geld, is daar sekere reëls en beginsels ten opsigte van God se tempel op aarde, jou menslike liggaam.
Of ons onkundig is, of nie in die wette glo nie, die uiteinde is dieselfde - ons liggame gaan agteruit – soms vinnig, soms stadig en pynlik.
Ons voorouers en ouers het baie van hierdie beginsels geken. Sommige, is ou beginsels, nuut toegepas in die postmoderne era waarin ons, ons bevind. 'n Era waar daar nuwe en eiesoortige aanslae op die liggaam is soos nooit tevore nie.
Ek sien die prentjie van gesondheids-beginsels as 'n legkaart.
Wanneer jy 'n legkaart vir die eerste keer uit die boks haal, is dit moeilik om te glo dat die stukkies karton 'n pragtige prent kan voorstel. Stel jou voor hoe moeilik dit is om die legkaart te bou, as jy nie die prentjie buite op die legkaart boks het, wat wys hoe die eindproduk behoort te lyk nie.
As ons die prentjie het kan ons soek en stukkies pas, totdat ons 'n pragtige legkaart voltooi het, dit geniet en met ander deel.
Vir 'n gesonde liggaam is daar verskeie legkaartstukkies nodig om al die sisteme van ons Godgeskape tempel te laat funksioneer, soos die Skepper dit bedoel het.
Baie keer dink ons, ons pas die regte legkaart stukkies in mekaar. Die realiteit is egter dat die prentjie van gesondheid in ons gedagtes, wat gevorm word deur die media baie keer skeef of onvolledig is. Dit veroorsaak dat ons dink ons weet wat ons doen ten opsigte van ons gesondheid, maar steeds ernstige siektes ontwikkel en dan nie verstaan hoekom dit gebeur nie.
In die volgende paar maande deel ek graag met jou 'n paar van hierdie legkaart stukke, en gaan ek jou help om dit maklik in jou eie lewe toe te pas.
Die eerste en waarskynlik die belangrikste legkaart stukkie is om die liggaam skoon te maak.
Ek konsulteer mense op 'n daaglikse basis oor gesondheid, en vind dat die meeste mense se liggame vol gifstowwe is.
Die belangrikste skoonmaakmiddel in die liggaam is goeie kwaliteit gefiltreerde water. Dis baie interessant om deur Levitikus te lees, en te sien hoe dat God vir byna alle onreinhede water as skoonmaakmiddel gegee het.
Meeste mense wie ek konsulteer reken dat hulle genoeg vloeistof inneem. Alle vloeistof is egter nie goed vir die skoonmaak van die liggaam nie. Jy gebruik byvoorbeeld nie koffie of tee of sap om jou wasgoed te was nie, nee jy gebruik skoon water.
Wanneer jy dus jou liggaam wil skoon was van onsuiwerhede is dit uiters belangrik om die regte soort water te gebruik. Gewone kraanwater is eenvoudig nie goed genoeg nie. Om water aan die massas te voorsien word allerhande chemikalieë by die water gevoeg om skadelike goggas dood te maak. Dis 'n goeie ding, buite die liggaam, anders vrot die water. Binne die liggaam is dit egter nadelig, omdat dieselfde chemikalieë ook die vriendelike bakterieë binne die spysverteringstelsel doodmaak. Hierdie bakterieë is belangrik om sekere van die mikro voedingstowwe uit kos, om te skakel in vorme wat die liggaam kan aanwend om sy selle te voed. Bakterieë binne die spysverteringskanaal is ook uiters belangrik om 'n gesonde immuunstelsel te handhaaf.
Is gebottelde water dan die alternatief?
Omdat bottel water geen van die nadelige chemikalieë bevat wat in kraanwater voorkom nie, word dit as 'n beter alternatief beskou. Die probleem is egter, omdat daardie chemikalieë nou nie in die water is nie, kan die bakterieë binne die bottel water sommer maklik aanteel. Hierdie bakterieë is nie altyd goed vir die liggaam nie.
Die heel beste water is natuurlike, onbesoedelde bergstroom water. Natuurlike water bevat spoorelemente van essensiële minerale wat ons liggaam benodig om korrek te funksioneer. Ons praat nie van die paar bekende minerale wat mens in meeste goeie multivitamien aanvullings kry nie, nee hierdie is minerale in mikro hoeveelhede byvoorbeeld: Fosfor, Gallium, Silver, Ytterbium, Vanadium, Chroom ens. Ons benodig ongeveer sewentig soorte van hierdie minerale in mikro hoeveelhede. Ongelukkig woon ons in die stad waar bergstroom water is nie die opsie nie.
Die beste plaasvervanger vir bergstroom water is gefiltreerde water.
Gebruik is 'n KDF tipe filter. Hierdie filter bevat geaktiveerde koolstof om die slegte smake en onaangename reuke te verwyder en chloor uit die water te haal. Verder bevat dit silwer om die water te steriliseer van bakterieë en ander ongewenste lewendige organismes. KDF is 'n allooi van sink en koper wat swaar metale verwyder, maar goeie minerale deurlaat. Afhangend van die vervaardiger se spesifikasies, filtreer hierdie filter gemiddeld 20 000L water, voordat dit vervang moet word. Die koste is minder as 5c per liter!
Omdat kraan water deur groot suiwerings aanlegte gaan en behandel word, voordat dit by die filter ingaan, is die gefiltreerde water arm aan spoorminerale. Dit is dus nodig om die minerale in die water terug te plaas. Die heel beste vorm van minerale is ioniese minerale, wat natuurlik deur rotse by water gevoeg word soos wat die water daaroor vloei. Omdat ons in die stad woon, behoort ons ioniese minerale by die water te voeg om beide, die mineraal balans te herstel en ook die pH van die water alkalies te maak.
Die hoeveelheid water wat jy behoort in te neem, tydens 'n ontgiftings periode hang af van jou gewig. Hier is 'n interessante manier om te sien hoe gesond jou liggaam is ten opsigte van die hoeveelheid water wat jy per dag drink.
Jou liggaam is ongeveer 70% water. Om gesond te wees moet hierdie water gereeld geruil word, soos in 'n opgaar tenk, anders word dit sleg. Indien jy 85kg weeg (70% water van 85kg = 59liter) en 1 glas water van 250ml per dag drink, neem dit 236 dae om die water massa in jou liggaam te ruil met vars water (59L/250ml=236 dae). Indien jy 2L water per dag drink (koffie, tee, sap en koeldrank word nie as water gereken nie) neem dit 1 maand om die water in jou liggaam te ruil. Die ideaal is om die water in jou liggaam elke 2 weke of selfs korter te ruil.
Tot ons weer gesels, hoop ek jy skaf 'n goeie kwaliteit KDF tipe water filter aan, en begin om jou water inname daagliks te verhoog. Sorg dat jy ioniese minerale in jou water gooi. Sodra jy begin om jou liggaam skoon te maak, mag jy effense ongemak ervaar soos wat die gifstowwe uit die liggaam onttrek word. Hierdie simptome kan naarheid, hoofpyne en lyfseer insluit maar is van korte duur, gewoonlik drie tot vyf dae. Dis heel normaal, skadeloos en kom bykans by alle persone voor wat hulle liggame skoonmaak.
Maak jou liggaam skoon. Begin die pad van volgehoue gesondheid stap om die taak wat God jou opgelê het, met ywer en durf te kan voltooi!
Iemand het gesê dat selfvertroue die oomblik is voordat realiteit jou tref! Dit is vir seker waar wanneer mens 'n nuwe baba het om groot te maak. Vir baie ma's is dit 'n skok as hulle tot die volle besef kom dat hul baba volkome afhanklik van hulle is. Sy moet presies weet wat die baba nodig het – en die meeste van die tyd het sy sonder twyfel geen idee wat dit is nie! Dis dan wanneer dit na 'n goeie opsie lyk om eerder te vlug. . . dis realiteit!
Ek en my vrou het tans agt kinders van ons eie. Ja, een man en een vrou, ek weet dit klink vreemd, maar ons glo regtig die Woord as dit sê dat kinders 'n seën van die Here is. Hoe dit ook al sy, om die rede het ons amper altyd 'n baba in die huis, en het ons oor die afgelope seventien jaar baie ondervinding met babas opgedoen. Daarom deel ek graag hierdie kennis met jou, want ek weet hoe jy kan sukkel, en hoe deurmekaar en soms teenstrydig almal se raad aan jou mag klink.
Ek kan met sekerheid sê dat álles wat jy eet 'n direkte invloed op jou baba het.
Wanneer jy borsvoed, beïnvloed dit wat jy geëet en gedrink het, jou baba se spysvertering, sy gedrag, en sy slaappatroon! Die algemeenste wanopvatting is dat jy enige iets kan eet en dat net kafeïne jou baba negatief kan beïnvloed.
Sekere kosse kan jou baba ongemaklik laat voel en selfs krampe veroorsaak. Die geheim is om so eenvoudig as moontlik kos te maak en om weg te bly van enige kleur- en geurmiddels. Bly maar by gewone wit see-sout of Himalaja-sout (die pienk sout). Soos wat jou baba ouer word (3-4 maande) kan jy meer geurmiddels soos vars kruie uit die tuin of Kikkoman se soja-sous by jou kos begin voeg.
Vermy enige kos wat byvoegsels bevat, veral wors, varkworsies, hoenderwors en boerewors. Bykans alle wors bevat byvoegsels, selfs al is dit natuurlike kruie. Vermy ook spek en enige kos wat in krummels gerol is. Moet ook nie uie, knoffel, broccoli, bone, erte of selfs komkommer eet nie. Bly maar weg van koffie, Cylon-tee, suiker en alle kunsmatige versoeters.
Kosse soos sop-poeier, Aromat en braaivleisspeserye wat MSG of HVP bevat moet vermy word. Vermy alle geurmiddels en preserveermiddels, selfs natuurlike soute soos Herbamare en kerrie poeier.
Die heel maklikste is om by suiwer sout te bly, en ja, ek weet dit kan baie eentonig raak, maar jy as mamma gaan 'n rustiger baba hê wat makliker gaan slaap, en jý gaan kan slaap. Vermy ook alle produkte wat koring en suiwel bevat. Dit beteken dat jy moet wegbly van meeste ontbyt-grane, pasta, muesli, brood, volgraan en saad-brood, muffins, pro-vita en ander beskuitjies.
Moet ook nie enige jogurt, melk, kaas, room, roomkaas of roomys eet nie. Jy kan wel botter gebruik. Koring, suiwel en suiker is sekerlik die grootste bron van slegte spysverterings-reaksies soos ekseem, krampe, slaaploosheid, loop-neuse, oor- mangel- sinus- en keel-infeksie.
Op die stadium lyk dit sekerlik vir jou of daar niks oor is wat jy wel mag eet nie!
Daar is wel kosse wat veilig is om te eet. Jy moet besef dat jou baba 'n groot lading op jou liggaam plaas. Om genoeg borsmelk te produseer, is dit belangrik om jou bloedsuiker so stabiel as moontlik te hou. Al hoe jy dit kan regkry is om die korrekte ontbyt te eet. Daarmee bedoel ek kos wat nie te vinnig verteer en dan jou bloedsuiker te vinnig laat styg nie. Moet nie jou dag met vrugte, jogurt, ontbytgraan of iets lig begin nie.
Eet met ontbyt 'n stysel en diere-proteïen saam. Wanneer jy dit doen, verbrand jou liggaam dit stadig en bly jou bloedsuiker konstant. Eet byvoorbeeld 100% rog- of speltbrood saam met eier (gebak, gekook of geroer), hoender, tuna, salm of enige ander vis. Bly weg van die mayonnaise! Indien jy dieselfde beginsel met elke ete toepas, sal jy voortdurend genoeg energie hê en sal jou bloedsuiker stabiel genoeg bly om jou melkproduksie konstant te hou.
'n Uitstekende plaasvervanger vir koringmeel is spelt. Nog nooit daarvan gehoor nie? Spelt is 'n antieke graan wat nog nie soos koring deur die mens 'verbeter' is nie. Jy kan dit by 'n gesondheidswinkel koop en in jou gewone resepte gebruik om mee te bak.
Ander kosse wat gewoonlik nie krampe veroorsaak nie is skaapvleis, hoender, eiers, geroosterde vis, aartappels, rys, botterskorsie, organiese -appels, -pere, -druiwe, -perskes, -wortels, -sampioene, -skorsies en -patats. Jy kan hierdie met gewone sout en 'n bietjie botter gaarmaak.
Maak baie seker dat jy absoluut geen kos in die mikrogolfoond ontvries, verhit of gaar maak nie. Gebruik liefs 'n stomer of die stoof hiervoor. 'n Mikrogolfoond veroorsaak veranderinge in die mikro-strukture van enige kos of vloeistof en veroorsaak 'n ongewenste reaksie in jou brose jongeling.
Wanneer dit by vloeistowwe kom, is water al wat oorbly. Dit is nie waar dat te veel water skadelik vir jou liggaam is nie. Dit is die mees lewegewende drankie wat daar op die aarde bestaan! Die mense drink te min water, veral as jy borsvoed het jy baie water nodig.
Wanneer jy borsvoed het jou liggaam baie meer water as normaal nodig. Die water behoort gesuiwer te wees met 'n KDF en koolstof tipe filter en nie met 'n distilleerder of tru-osmose sisteem nie. Ek beveel ook vir alle mammas aan om 'n mineraal supplement soos Concentrace of ioniese koraal-kalsium sakkies in die water te gooi. Dit sal verseker dat jy nie jou belangrike kalsium en ander minerale uit jou dieet verloor nie. Jy kan ook soms tee soos chammomile met fennel-saad drink. Dit het 'n strelende effek op jou baba en is boonop baie aangenaam.
Raad om te volg wanneer jou baba huilerig is:
Maak seker baba is nie te warm of te koud nie. Babas is gewoonlik meer gemaklik as hulle bietjie warmer as ons volwassenes aangetrek is. Hulle lyfies het amper geen natuurlike hitte nie, en hulle word sommer baie gou koud . . . en kyk of die doek skoon is.
Maak seker baba se magie is vol gedrink. Moet nie baba slegs 5 minute aan die een bors en dan 5 minute aan die ander bors voed nie. Gee vir baba een bors om leeg te drink. Daarna kan hy eenvoudig aan die leë bors suig sonder dat hy oorvoed word. Soos wat baba groter word gaan hy later al twee borste in een voeding leeg drink.
Gee 'n homopatiese chammomile-poeier – dit help om baba rustig te maak sonder enige newe effekte.
Indien hy steeds huil en sy beentjies optrek en jy dink hy het dalk 'n krampie, druk 'n Spascupreel-pilletjie baie fyn. Druk jou vinger in sy mondjie en met die speeksel aan jou vinger, neem van die poeier en plaas dit in sy mondjie.
Indien jy verkeerd geëet het en hy dalk die effek daarvan beleef, druk 'n Gastricumeel-pilletjie (homopaties) baie fyn. Druk jou vinger in sy mondjie en met die speeksel aan jou vinger, neem van die poeier en plaas dit in sy mondjie.
Indien nie een van die bogenoemde werk nie, is dit moontlik dat baba tydens geboorte 'n werwel of 'n gewrig effe ontwrig het. Neem hom na 'n chiropraktisyn wat ondervinding het om babas hiervoor te behandel.
Indien baba deur middel van 'n keisersnit gebore is, het hy nie die vriendelike bakterie in die geboortekanaal ingekry om sy spysverterings stelsel aan die gang te sit nie. Hiervoor beveel ek ABC Dophilus van Solgar aan. Gee baba ¼ tot ½ teelepel per dag om die probleem te herstel.
Raad om te volg wanneer baba besig is om tande te kry:
Jy kan begin deur te kyk of die tandvleis rooi is. As baba sy vingers ongeduldig eet en soms gille uiter, is dit om jou te laat weet hoe irriterend dit is.
Probeer wat ek hierbo aanbeveel, maar indien dit nie werk nie, neem 'n klein bietjie Traumeel S-salf en smeer dit aan die tandvleis.
Indien baba koors ontwikkel, kan jy bogenoemde probeer of vir hom Engystol-pilletjies gee. Druk die pilletjie baie fyn. Druk jou vinger in sy mondjie en met die speeksel aan jou vinger, neem van die poeier en plaas dit in sy mondjie. Hierdie help om die immuun stelsel te stimuleer. Indien dit aanhou kan jy Viburcol -setpille gebruik. Dit is 100% veilig en natuurlik.
Raad om te volg wanneer baba brand-boudjies het:
Hierdie kan as gevolg van tande wees.
Wend 'n klein bietjie Squaline, (van Sevenpointfive) na elke doek wat jy omruil, aan die boudjies. Traumeel S-salf kan ook aan die boudjies gesmeer word.
Was baba se boudjies liggies met lou warm water na elke vuil doek en droog dit saggies af.
Dis baie belangrik vir jou om aanvullings te neem. Swangerskap, geboorte en borsvoeding neem baie uit jou liggaam en jy behoort 'n paar supplemente te neem om jou liggaam in 'n goeie toestand te hou.
Begin met 'n goeie multivitamien formule, die bestes is beskikbaar in gesondheidswinkels. Ek beveel 'n multivitamien met hoë vitamien B5 (goed vir die stres) van Viridian aan. Neem een met ontbyt.
Neem Omega SLO (van Sevenpointfive). Ek beveel dit spesifiek aan omdat dit omega 3 en Squaline bevat asook ander bestanddele wat jou borsmelk uitstekend verryk en jou liggaam van essensiële boublokke vir hormone voorsien.
Neem baie water met minerale in soos ek hierbo verduidelik het.
Om jou melkproduksie te verhoog, vermy tog asseblief die chemiese middel wat so graag aanbeveel word. Probeer eerder die natuurlike kruie soos fenegriek in tee of kapsule vorm. Drink baie skoon water.
Die seerste seer is seker wanneer die nippel kraak, bars of bloei. Baba moet verkieslik aanhou voed aan die bors en mamma moet sterk bly. Smeer 'n klein bietjie Kamillosan of Lansinoh voor en na elke voeding aan. Dit is belangrik om met die eerste tekens van seer borste, bogenoemde aan te wend. Ons het gevind dat 'tepel skanse' uiters effektief is om tepels kans te gee om te herstel tussen voedings. Dit help om die tepels droog te hou en hou klere wat kan skaaf weg.
Indien jou tepels reeds so seer is, dat jy skaars daaraan kan raak, mag dit raadsaam wees om jou melk vir 'n dag of twee uit te pomp om jou tepels kans te gun om te herstel. Laser behandeling deur 'n fisioterapeut mag help om die helings proses te versnel. Hierna kan borsvoeding voortgesit word en kan jy voor en na elke voeding 'n klein bietjie van bogenoemde salf aanwend om jou tepels te beskerm. Hou aan om die 'tepel skanse' te gebruik totdat jy 100% herstel het.
Indien jy rekmerke ontwikkel het of 'n nare wond opgedoen het, is Squaline uiters effektief vir die herstel van die wond en dit help om merke te minimaliseer. Wend 'n klein bietjie aan op die wond of rekmerk. Dis ook raadsaam om net na die geboorte Traumeel S-druppels te neem om jou liggaam se herstel aan te help.
Indien jou borste stu of swel of inflammasie ontwikkel, kan jy rou kool blare binne in jou bra druk en gereeld omruil. Ons vind dat Lymphomyosot N en Traumeel S uiters effektief is om die inflammasie op te klaar. Drink baie water.
Psalm 127 en 128 beskryf watter absolute seën kinders is. Gaan lees dit gerus. Ek hoop hierdie help jou om jou baba regtig baie te geniet. Gaan besoek gerus 'n homeopatiese dokter wat jy vertrou indien jy steeds met baba sukkel. Gaan aanlyn en besoek ons webtuistes waar nog raad beskikbaar is.
Die atrikel is nooit geplaas nie
1. Die chemiese vorm waarin die aanvuller voorkom. Neem bv. kalsium wat een van die mees algemene aanvullers is. Meeste kalsium aanvullers is in die elementale vorm(soos uit die grond gehaal), wat beteken dit is 'n klip. Wanneer laas het jy 'n klip vir aandete gehad? Die mens is eenvoudig nie gemaak om klippe te eet nie. Indien jy die klip baie, baie fyn maal, bly dit steeds klip en is steeds baie moeilik absorbeerbaar vir die liggaam. Die vorm van kalsium is dus nie 'n goeie keuse nie. Ook moet kalsium altyd saam met ander minerale voorkom om goed deur die liggaam opgeneem te word. Die beste vorm van kalsium is gesuiwerde ioniese koraal kalsium van Okinawa in Japan. Hierdie kalsium kom in 'n sakkie wat jy in jou filter water gooi en dan deur die dag drink. Dit bevat ook al (72) minerale wat jou liggaam nodig het vir optimale funksie. Hierdie soort kalsium is ook die enigste manier wat effektief die liggaam se pH kan beheer, soos ek in die vorige artikel verduidelik het.
Uit Manna van Julie/Augustus 2008
In vorige artikels het ons gekyk na die kwaliteit en hoeveelheid water wat ons liggame nodig het, ook watter soorte moderne kossoorte probleme in ons liggame mag veroorsaak en hoe ons dit met uitstekende alternatiewe kan vervang. Ek kry gereeld vra oor hoe mens regtig seker kan wees dat jy gesond leef , is daar dan nie 'n manier wat mens kan gebruik om te bepaal hoe gesond jy regtig is nie, of leef jy maar net voort en hoop vir die beste?